[Foto’s] Inwoners gons oor ‘tornado’ in ViljoenskroonFoto: Verskaf Sosiale media was Saterdagoggend aan die gons oor ŉ tornado wat glo Vrydagaand die Viljoenskroon-omgewing in die Vrystaat getref het. Verskeie mense het foto’s van die swaar weer en die beweerde tornado op sosiale media gedeel en bespiegel of dit wel ŉ tornado was. Ignaz Streicher, ŉ inwoner in die dorp, het aan Maroela Media vertel die storm het die dorp omstreeks 17:30 getref. “Ek weet nie of dit wel ŉ tornado was nie, maar dit het beslis soos een gelyk. Donkergrys wolke het saamgepak en ek het iets gesien wat gelyk het soos ŉ reuse stofwolk wat na ons toe aankom. En toe skielik steek ŉ verskriklike yskoue wind op, net so onverwags. Alles om my het begin waai en mense het gehardloop vir skuiling,” het Streicher gesê. Foto: Verskaf Hy vertel die keëlvormige ‘tornado’ het reg deur sy tuin beweeg en aansienlike skade aangerig. “ŉ Reuse voëlhok, van 10m x 4m, is soos ŉ stukkie papier in die lug rondgewaai, reuse ou bome is uit die grond geruk en die roldeur van my motorhuis is reg uit die muur geruk. Dit was vreesaanjaend,” het hy gesê. Streicher sê nadat die windstorm verby is, het dit vir ŉ ruk lank gestortreën soos hy nog nooit voorheen gesien het nie. “Ek wou vanoggend gaan kyk hoeveel dit gereën het, maar die wind het my reënmeter saamgevat!” Hy het ook gesê die dorp se krag was af ná die storm en is eers later herstel. Volgens berigte is die krag steeds plek-plek af in Viljoenskroon. Jan Vermeulen, ŉ voorspeller by die Suid-Afrikaanse Weerdiens, het aan Maroela Media gesê die weerdiens het berigte van ŉ tornado in Viljoenskroon ontvang, maar kan nog nie bevestig of dit wel ŉ tornado was nie. “Dit is heeltemal moontlik dat dit ŉ klein tornado kon wees, aangesien ons hewige storms in die gebied verwag het,” het Vermeulen gesê. “Ons wag eers vir foto’s en berigte van skade wat aangerig is voordat ons kan oordeel of dit wel ŉ tornado was.” Vermeulen het gesê nog donderstorms kan vandag in die gebied verwag word. Die munisipaliteit is intussen besig met opruimingswerk in die gebied.